google/wiki40b huggingface dataset:
Fremskrittspartiets Utredningsinstitutt

Fremskrittspartiets Utredningsinstitutt, forkortet FUI, var en norsk, politisk tenketank som var knyttet til det verdikonservative og liberalistiske Fremskrittspartiet (Frp). FUI var i drift fra 1988 inntil 1994. Leder var skribenten Jan Arild Snoen.

Historie

Frp-formannen Carl I. Hagen tok initiativ til å etablere FUI etter modell fra amerikanske tenketanker høsten 1988. Ifølge Profet i eget land fra 2006, en uautorisert biografi om Frp-lederen skrevet av VG-kommentatoren Elisabeth Skarsbø Moen, skal Hagen ha villet gi tyngde bak argumentene etter beskyldninger om at han spilte på «grumsete» holdninger i folket. Investoren Christen Sveaas ga økonomisk støtte til dannelsen av instituttet. Også andre ga penger til tenketanken.
Frem til 1990 var Jan Arild Snoen instituttets eneste ansatte. Siden var det tre ansatte i tankesmien, men etter 1992 var det nesten ingen aktivitet igjen. Etter Fremskrittspartiets landsmøte 1994 på Bolkesjø hotell, der Carl I. Hagen tok et oppgjør med liberalistene i partiet, ble FUI formelt nedlagt samme år.
Fremskrittspartiets utredningsinstitutt utgav flere rapporter og hefter, blant annet Jan Arild Snoens Privat flyplass : et realistisk alternativ (1989), Privatisering av kommunale tjenester : teori, praksis og taktikk (1989), Sett pris på miljøet : markedet og forurensinger (1989) og Drivhuseffekten : hvordan leve med usikkerheten (1990), Hans Chr. Garmann Johnsens Kultur uten politikk : kamp for verdier i et fritt samfunn (1989) og Sigmund Knags Fra maktpyramide til skoleselvstyre : nye spilleregler for norsk skole (1990) og All Makt Til Velgerne (1991).
Battalions of Fear

Battalions of Fear er debutalbumet til den tyske metalbandet Blind Guardian. Albumet ble lansert i 1988 og er et typisk metal-album, inspirert av Helloweens musikk.
Dette albumet mangler mye av den stilistiske elegansen som preger bandets musikk i senere år. Albumet ble remastret, remikset og relansert i juni 2007, med hele den første demotapen, Symphonies of Doom, som en del av bonussporene.
Ulafeltet

Ulafeltet er et olje- og gassfelt i blokk 7 i sørlige del av Nordsjøen. Navnet kommer av den berømte losen Ulabrand fra Ula i Vestfold. 
Feltet ble erklært drivverdig i 1976 og produksjonen startet i 1986, med BP som operatørselskap. Feltet ligger på 70 meters vanndyp og er bygd ut med tre plattformer med stålunderstell: en boreplattform, en produksjonsplattform og en boligplattform. Ulafeltet er tilkoblet Ekofisk med rørledning, og derfra videre gjennom Norpipe til Teesside. Havdybden i området er ca. 70 m og reservoaret består av sandstein fra øvre juratiden tilhørende Ulaformasjonen.
Blanefeltet og Oselvarfeltet er knyttet opp til Ula ved hjelp av havbunnsanlegg. Blanefeltet, som ligger på grensen mellom norsk og engelsk side av Nordsjøen, hadde produksjonsstart i 2007 og opereres av Talisman Energy Norge AS. Oselvarfeltet startet produksjon i 2012 og opereres av danske DONG Energy.
Vibeke Skofterud

Karriere

I 2000 gikk Skofterud på det norske laget som tok VM-gull  i lagtempo på rulleski.
Hun fikk sitt internasjonale gjennombrudd i sesongen 2001/02 og har tatt flere pallplasseringer i verdenscuprenn. Den første kom 8. desember 2001 på 5 km klassisk i Cogne. Hun var nummer to i verdenscupen før julen 2007, men på grunn av helseproblemer måtte hun avslutte sesongen i midten av februar 2008. 
Hun fikk niendeplass sammenlagt i Tour de Ski 2006/07. 
Hun ble olympisk mester i 4 × 5 km stafett i OL 2010 i Vancouver. Hun gikk første etappe på det norske laget som ellers bestod av Therese Johaug, Kristin Størmer Steira og Marit Bjørgen. Dette laget ble også verdensmestre i Oslo året etter.
I 2012 vant hun Vasaloppet og satte ny løyperekord i kvinneklassen med 4.08,24. Dette var første gangen en norsk kvinne vant Vasaloppet etter at det ble en offisiell kvinneklasse i 1997. Laila Kveli tok sølvet og sikret dobbelt norsk.
15. januar 2014 fortalte Skofterud at hun gav seg som landslagsløper etter en lengre tyngre periode, og at hun i stedet ville satse videre på langløp.
18. august 2015 kunngjorde Skofterud at hun gav seg som langrennsløper på toppnivå.

Dødsfall

Skofterud ble meldt savnet da hun ikke kom tilbake til hytta hvor kjæresten Marit Stenshorne ventet natt til 29. juli 2018. Hun ble funnet død samme formiddag etter å ha forulykket i en vannscooterulykke på øya St. Helena i Hovekilen på Tromøy utenfor Arendal
Skofterud ble gravlagt fra Eidsberg kirke i Østfold 9. august 2018.
Georg von Hertling

Bakgrunn

Han ble født som Georg Friedrich Freiherr (baron) von Hertling i en katolsk familie av rhinpfalzisk opprinnelse, og var sønn av en hessisk hoffrettsråd. 
Hertling studerte filosofi i München, Münster og Berlin, hvor han tok doktorgraden i 1867. Etter sin habilitasjon i Bonn hadde den troende katolikken Hertling vanskeligheter med å få en professorstilling under den såkalte «kulturkampen». Først i 1882 ble han professor. Denne erfaringen bidro til at han ble en av grunnleggerne av «Görres-selskapet til vitenskapens pleie i det katolske Tyskland», som han var president for til sin død i 1919. 
Hertling var også en av grunnleggerne av den katolske studentforeningsbevegelsen. Hans tale på Katolikkdagen 1863 i Frankfurt am Main, hvor han fremhevet begreper som religion, vitenskap og vennskap som ledetråder for katolske foreningsstudenter, førte til grunnleggelsen av det såkalte «Würzburger Bund», som senere ble til Cartellverband og Kartellverband. Hertling fikk 1882 et ordentlig professorat i München.

Politisk karrière

Ved siden av sitt akademiske virke engasjerte han seg også i politikken, og var medlem av den tyske Riksdagen for Det katolske senterpartiet fra 1875 til 1890 og igjen fra 1896 til 1912. Han var i begynnelsen særlig opptatt av sosialpolitiske spørsmål, og senere fremfor alt av utenriks- og finanspolitiske anliggender. Fra 1909 til 1912 var Hertling, som gikk inn for forsoning mellom tyske katolikker og den prøyssisk-protestantisk dominerte nasjonalstaten, formann for Zentrum-fraksjonen i Riksdagen.
9. februar 1912 ble han utnevnt av prinsregent Luitpold av Bayern til formann for den bayerske regjeringen. Utnevnelsen av en representant for flertallsfraksjonen i den bayerske landdagen til statsminister innebar at parlamentarismen slo igjennom i Bayern.
Under første verdenskrig støttet Hertling rikskansler Theobald von Bethmann Hollwegs politikk, og avviste etter Bethmann-Hollwegs avgang i 1917 tilbudet om å bli kansler. Først etter at Georg Michaelis hadde mislyktes med sin politikk, overtok den skrøpelige Hertling embedene som kansler og som prøyssisk statsminister. Regjeringen Hertling gikk et skritt videre i parlamentariseringen av Tyskland, da den nye kansleren måtte underkaste sitt regjeringsprogram parlamentets godkjennelse, og med venstreliberaleren Friedrich von Payer som visekansler og den nasjonalliberale Robert Friedberg som visestatsminister inkluderte kabinettet to viktige parlamentarikere som forbindelsesledd til partiene.
Hertling lyktes imidlertid ikke å få den øverste hærledelsen med på en fred uten anneksjoner (se: Freden i Brest-Litovsk, Freden i București), og heller ikke valgreformen i Preussen som ble krevet av flertallspartiene (mens Tyskland føderalt hadde like valg, hadde Preussen et treklasse-valgsystem). 3. oktober 1918 ble Hertling etterfulgt som kansler og prøyssisk statsminister av prins Maximilian av Baden.
Fra sitt ekteskap med Anna von Biegeleben (1845–1919) hadde Hertling en sønn og fem døtre (hvorav én døde tidlig). Hertling ble i 1914 opphøyet i grevestanden.
José Enrique Rodó (Uruguay)

Transport

Ruta 2 forbinder José Enrique Rodó med Fray Bentos og Argentina.
Shenchi

Shenchi (kinesisk: 神池县; pinyin: Shénchí Xiàn) er et fylke i provinsen Shanxi i Folkerepublikken Kina. Det er del av byprefekturet Xinzhou.
Befolkningen var på 99 044 innbyggere i 1999.
Masjokelva

Fiske

Masjokelva er den av Tanas sideelver på norsk side som har vært mest populær blant tilreisende fiskere. Det er noe storlaks i Masjokelva, men større sjanse å få mellom- og smålaks. Masjokelva er lakseførende i hele hovedløpet. Av tilløpselvene er Sommerelva og dens sideelv Dunkrattelva lakseførende i henholdsvis 7 og 6 kilometer, mens Ciikojohka er lakseførende i 11 kilometer overfor den fiskerike innsjøen Máskejávri. I perioden 2006-2017 ble det fanget mellom 300 og 780 laks i året, og tilsvarende mellom 1 og 2,3 tonn. Fisket forvaltes av Tanavassdragets fiskeforvaltning, og tilreisende fiskere kan kjøpe døgnkort som gjelder for hele Masjokvassdraget.
Vipassanā

Vipassanā (pali) eller vipaśyanā (sanskrit: विपश्यना; burmesisk: ဝိပဿနာ; singalesisk:විපස්සනා; kinesisk; 觀 guān; tibetansk: ལྷག་མཐོང་, lhaktong; Wylie: lhag mthong) er et begrep innenfor buddhismen som betyr innsikt i virkelighetens sanne natur, nemlig de tre kjennetegnene ved eksistensen: Forgjengelighet, lidelse og mangelen på et selv.
I den vestlige verden er begrepet stort sett oversatt med «innsiktmeditasjon».
Ioánnis Kiriazís

Idrettskarriere

Han deltok i ungdoms-VM i friidrett 2013, der han fikk 16. beste resultat i kvalifiseringsrunden, med 69,39 meter, og nådde ikke finalen. Han deltok også i junior-VM i friidrett 2014 i Eugene, der han kom på sjuendeplass i finalen, med 70,38 meter. I junior-EM i friidrett 2015 i Eskilstuna kastet han 77,05 meter og kom på fjerdeplass.
Kiriazis deltok i spydkast under EM i friidrett 2016, og satte personlig rekord i kvalifiseringsrunden med 81,92 meter, men kastet 75,57 i finalerunden, og endte på 12.-plass.
Han satte personlig rekord i spydkast under Texas Relays 2017, med 88,01 meter. Under U23-EM i friidrett 2017 kom han på andreplass, med 81,04 meter, bak ungarske Norbert Rivasz-Tóth. Hellas deltok i Super League under Lag-EM i friidrett 2017, og Kiriazis kom der på andreplass, kun slått av tsjekkiske Jakub Vadlejch.
Kjernebor

Et kjernebor er et type bor som har viktige bruksområder og er mye brukt i bygg- og anleggsbransjen. Ordet kjernebor kommer fra konstruksjonsdelen som blir liggende igjen i selve hulrommet etter utført boring. For å bore større hull gjennom betong brukes kjernebor. Kjernebor vil også klare å kutte armeringsjern i motsetning til vanlige betongbor som gjerne ødelegges når de støter på metall. Kjerneboring krever mer forberedelser enn vanlig boring. Kontinuerlig tilførsel av vann er nødvendig , dette er for å minimere friksjon samt å kjøle ned kjerneboret underveis. Etter utført kjerneboring vil «kjernen» bli til overs.

Andre bruksområder

Kjerneboring brukes også i forskningssammenheng som for eksempel for undersøkelse av iskjerner. 
I sammenheng med geologiske undersøkelser
Ved undersøkelser av bruer av betong brukes kjernen for å undersøke kvaliteten på betongen samt for å se etter armeringskorrosjon eller klorid- og karboninntregning.
Matchstick Sun

Matchstick Sun var et norsk rockeband fra Oslo, som eksisterte fra 1984 til 1990. Bandet ga ut to plater.
Bandet besto av Ivar Eidem, Rolf Recknagel, Geir Underdal og Rune Annaniassen. De skiftet i 1988 navn fra Diamond Dogs til Matchstick Sun, fikk platekontrakt med BMG året etter; og utga platene Flowerground (1989) og Itchy Bitchy (1990). De medvirket også på lydsiden av den norske filmen  Giftige løgner og har med en låt i Mannen som elsket Yngve. Bandet fikk Spellemannprisen 1989 som årets nykommer for debutplata. Ivar Eidem vant siden Spellemannprisen 1996 for sin solodebut.
Skelligøyene

Skelligøyene er to små bratte klippeholmer som ligger om lag 16 kilometer vest for Bolus Head på Iveraghhalvøya i Kerry i Irland. De er kjente for sine store bestander av havsule og lunde, og for det gamle klosteret nær toppen av den største øya.

Lille Skellig

Den minste øya er Little Skellig (Sceilig Bheag på irsk). Den er stengt for publikum, og har verdens nest største koloni av havsuler med nesten 30 000 par. Øya ligger halvannen kilometer øst den større Skellig Michael.

Skellig Michael

Den største øya er kjent som Skellig Michael (Sceilig Mhichíl på irsk) eller bare Great Skellig («Store Skellig»), den er på sitt høyeste over 230 meter over havet. På toppen av øya er det et tidlig kristent kloster fra 500-tallet, og øya er erklært som et verdensarvområde av UNESCO.

Natur

Skelligøyene er kjente for sine sjøfugl-kolonier, og de er en av de viktigste områdene for sjøfugl i Irland, både på grunn av de store bestandene og på grunn av mangfoldet i arter.
Blant de artene som hekker her er havsule, havhest, krykkje, havsvale, havlire, alke, lomvi og lunde (mer enn 4 000 lundefugl bare på Skellig Michael). I mindre antall forekommer også alpekråke (Pyrrhocorax pyrrhocorax) og vandrefalk.
Det er et rikt dyreliv i havet rundt øyene også. Havert (gråsel) er vanlig, og brugde, vågehval, delfinarter og havlærskilpadde har også blitt observert. Det er mange interessante steder for dykking rundt øyene, siden vannet er svært klart og det er undervannsklipper ned til om lag seksti meters dyp.
Finn Lied

Yrkesliv

Finn Lied studerte elektroteknikk ved Norges tekniske høgskole da Norge ble angrepet i 1940. Han var medlem av styret i Studentersamfundet. I september 1941 vedtok styret ut fra situasjonen å dra i landflyktighet. Sammen med blant annet Guthorm Kavli og P A M Mellbye dro han til Sverige, via Rørosbanen og på ski over grensen. Der var han i ett år ved den norske militærattachéen i Stockholm, før han reiste videre til Storbritannia. Etter et offiserskurs ble han ansatt ved sambandsavdelingen i Forsvarets overkommando i London.
Finn Lied hadde nesten hele sin yrkeskarriere ved Forsvarets forskningsinstitutt (FFI), hvor han arbeidet fra 1946 til 1983, kun avbrutt av studieopphold og statsrådspost. Lied var direktør ved FFI fra 1957 til han gikk av med pensjon i 1983, og bidro i stor grad til å forme instituttet. Lied var opptatt av den teknologiske forskningens betydning for samfunnsutviklingen.
Finn Lied var Arbeiderpartipolitiker og statsråd i Industridepartementet i Trygve Brattelis regjering fra 17. mars 1971 til 18. oktober 1972. Han var klar over andre lands erfaringer med  raske oljepenger som blåser opp økonomien og gjør at annet næringsliv bukker under. I mange land hadde man dessuten sett at de ufattelige inntektene gikk til en begrenset elite, mens lite ble sprøytet inn i fellesskapet. Forvaltningsopplegget og det dristige skattesystemet gjorde at mesteparten av formuen ble igjen i Norge – til bygging av velferdsstaten. 
Finn Lied var en pådriver for opprettelsen av statsoljeselskapet Statoil i 1972, hvor hans statssekretær Arve Johnsen ble selskapets første administrerende direktør. Lied var styreformann i Statoil fra 1974 til 1984. Statoil ble redskapet for «nasjonaliseringen» og inngikk operativt samarbeid med store, utenlandske selskaper som måtte danse etter Norges pipe.

Internasjonalt engasjement

Under Jom kippur-krigen ledet han aksjonskomiteen La Israel Leve. Siden var han med i etableringen av Venner av Israel i Norsk Arbeiderbevegelse (VINA). Fra 1978 til 1993 var han medlem av Den norske komitéen for innsamling til Jerusalem-hospitalet Shaare Zedek.

Annet

Finn Lied ble i 1980 utnevnt til kommandør av St. Olavs Orden. Han var også innehaver av Forsvarsmedaljen med laurbærgren. I 1981 ble han gjort til Honorary Knight Commander av den britiske ordenen Royal Victorian Order.
Kamassisk

Kamassisk er et samojedisk språk i den uralske språkfamilien. De nærmeste slektningene er de andre sydsamojediske språkene selkupisk (som har ca. 1 500 brukere), mator og koibalsk (som døde ut på 1800-tallet).
Kamassisk er i dag et utdødd språk, men det skal sies at det fikk et annet liv etter sin død enn forventet. Man kjenner kamassisk fremfor alt kanskje mest via feltarbeidet til M.A. Castrén som foregikk på midten av 1800-tallet samt arbeidet til Otto Donner. Etter dette gikk språkforskerne ut ifra at kamassisk var et utdødd språk, men rundt 1960 ble det oppdaget at det faktisk eksisterte én person som kunne kamassisk, Klavdia Plotnikova, et språk hun hadde lært som barn, men i mange tiår bare hadde snakket med seg selv. Den estiske språkforskeren Ago Künnap brukte flere år på å undersøke hennes språk. Plotnikova døde først i 1989, og med henne døde altså språket definitivt ut.
VM i padling 2001

Menn

Ikke-olympiske øvelser

Kvinner

Ikke-olympiske øvelser
Guldskeppet

Guldskeppet, Litteraturfrämjandet tidligere Boklotteriet innstiftet i 1970 en svensk hederspris som skulle tilfalle en kulturpersonlighet som hadde gjort særskilt stor innsats for kulturen. Denne prisen ble utdelt for første gang i 1970 og tilfalt Astrid Lindgren. Guldskeppet bestod av en statuett formgitt av professor Karl Göte Bejemark.
Ansorgiidae

Utseende

En middelsstor mygg (kroppslengde 6 millimeter, vingelengde 5 millimeter).

Fossiler

Arten er beskrevet fra et fossil fra Karatau-formasjonen i Kasakhstan. Denne stammer fra Øvre Jura (165-155 millioner år før nåtid).
Tellbar

I matematikk brukes begrepet tellbar til å beskrive antall elementer i en mengde. En mengde er tellbar hvis den inneholder et endelig antall elementer, eller antall elementer ikke er flere enn de naturlige tallene. Med andre ord er en mengde tellbar hvis det er mulig å telle dem ved hjelp av de naturlige tallene. Hvis en mengde er tellbar, men ikke endelig, sier man at den er tellbart uendelig.
Mange velger å definere tellbar som det som her kalles tellbart uendelig. I det tilfellet regnes altså ikke endelige mengder som tellbare.

Definisjon

To mengder er like store – de har samme kardinalitet – hvis det finnes en en-til-en-korrespondanse mellom elementene i mengdene. At det finnes en en-til-en-korrespondanse mellom to mengder A og B, betyr at man for ethvert element i A kan finne et element i B slik at ethvert element i B korresponderer med nøyaktig et element i A. For eksempel er mengdene {a,b,c,d,e} og {1,2,3,4,5}, like store fordi man har korrespondansen a1, b2, c3, d4, e5. Denne korrespondansen kan også uttrykkes ved å si at begge mengdene har fem elementer.
En uendelig mengde A er tellbar, hvis det finnes en en-til-en-korrespondanse mellom A og mengden av de naturlige tallene, .
Martin Luthers Sterbehaus

Historie

Martin Luther døde i Eisleben 18. februar 1546. Stedet ble raskt mål for pilegrimer, og sengen han døde i, ble tilskrevet helbredende virkning for tannverk. I 1707 ble sengen brent av teologer fra Halle, for derved å sette en stopper for overtroen. Etter dette forsvant tilsynelatende interessen for stedet der Luther døde.
På 1700-tallet førte jakten på selve stedet for Luthers død til en feiltakelse. Man festet seg ved det huset som idag er museum, mens hans egentlige dødssted var et hus ved Marktplatz, og som ble revet i 1570.
Dagens museumseiendom ble kjøpt av det offenlige i 1863, og Vilhelm I, den senere keiseren, etablerte en stiftelse med 6 000 Mark i grunnkapital. Rommene ble innredet slik de ble antatt å ha vært under Luthers siste dager i Eisleben. Kunstprofessor Friedrich Wilhelm Wanderer foretok en renovering av rommene 1893/1894. Etter å ha vært stengt en periode, ble huset igjen åpnet i 2013.
Ingieråsen skole

Rehabilitering

Skolen er rehabilitert flere ganger. Den første var ferdig i 1986. Da ble vinterhagen midt i bygget gjort om mediatek og alle vinduene skiftet.
Mellom 2002 og 2004 ble de største rehabiliteringene utført, med blant annet nye gymgarderober, ventilasjonsanlegg, kjøkken med kantine og desentraliserte toaletter.
Arkitektene har beholdt 60 talls stilen med blant annet originalt trepanel på veggene innvendig. Administrasjonsdelen ble oppusset i 2012
I 2010 ble hovedinngangspartiet byttet ut.
Dyp hjernestimulasjon

Dyp hjernestimulasjon (på engelsk: Deep brain stimulation, forkortet DBS) er en fellesbetegnelse for en gruppe behandlinger som innebærer kirurgisk implantasjon av et medisinsk apparat som kalles en hjernepacemaker, (engelsk "brain pacemaker") som sender elektriske impulser til spesifikke deler av hjernen. Denne kirurgiske prosedyren brukes for å behandle alvorlig tremor, rigiditet og bradykinesi ved Parkinsons sykdom, essensiell tremor, i tillegg til primær dystoni og andre tilstander.
Implantasjon er blitt utført på St.Olavs hospital 176 ganger per 2016.
Computer Sciences Corporation

CSC i Norge

CSC Norge ble etablert i 1996 gjennom oppkjøpet av The Continuum Company. Siden er virksomheter som Mynd og Scandinavian IT Group blitt innlemmet i selskapet. Det norske selskapet teller nå (2014) cirka 300 ansatte fordelt på kontorer i Oslo og Bergen.
CSC tilbyr rådgivning, systemintegrasjon og outsourcing.
Omsetning for regnskapsåret 2013 var NOK 543 millioner med et resultat før skatt på NOK 199 millioner.
San Jose Convention Center

San Jose Convention Center er konferansesenteret for byen San Jose i California, USA. Det befinner seg i nærheten av flere andre av San Jose’s konferanserelaterte og kulturelle strukturer. Dets formelle navn er San Jose McEnery Convention Center, som en anerkjennelse av byens tidligere ordfører Tom McEnery.
Kong Christian Xs frihetsmedalje

Kong Christian Xs frihetsmedalje (opprinnelig: Kong Christian den Tiendes Frihedsmedaille), også kalt Pro Dania, er en dansk medalje innstiftet for å belønne innsats under den andre verdenskrig. Medaljen ble innstiftet 9. mars 1946.

Utforming

Medaljen er preget i sølv med krone. Den bærer Christian Xs portrett med innskriften «CHRISTIANUS X – REX DANIÆ» omkring. På baksiden finnes innskriften «PRO DANIA 1940-45» i en krans av eikegrener. Medaljongen har en kongekrone over medaljongen ved opphenget til medaljebåndet. 
Båndet er rødt med en hvit stripe gjennom. Dette er Danmarks flaggfarger. Medaljen bæres i vertikalt medaljebånd for menn, og i sløyfe for kvinner.
Medaljen er utformet av Harald Salomon og produsert av Den Kgl. Mønt i København.

Tildeling

Medaljen ble skapt for å belønne innsats for Danmarks sak i utlandet og ved befrielsen. Den skulle hovedsakelig tildeles utenlandske statsborgere som hadde kjempet for eller fremmet Danmarks sak under okkupasjonen, men kunne også tildeles danske borgere bosatt i utlandet i tilfeller der slike hadde vært særlig virksomme for å fremme kampen for et fritt Danmark.
Kong Christian Xs frihetsmedalje ble i alt tildelt 2920 personer. Medaljen ble tildelt for militær innsats, men også politikere, sivile og andre fikk medaljen. Den første medaljen ble tildelt Folke Bernadotte. Medaljen ble tildelt utenlandske kongelige, særlig svenske, men også norske og greske. Framstående britiske politikere som Winston Churchill, Clement Attlee, Anthony Eden og Ernest Bevin ble tildelt medaljen, likeledes svenske Dag Hammarskjöld og den tsjekkoslovakiske utenriksminister Jan Masaryk. Også kunstnere ble tildelt medaljen, best kjent av disse er underholderen Victor Borge.
Parothelais

Utbredelse

Slekten er bare kjent fra Filippinene.
Konfuciustempelet i Beijing

Konfuciustempelet (kinesisk: 孔庙, pinyin: Kǒng Miào) i Beijing ble bygd i 1306 og er det nest største templet for Konfucius. Det største er Qufu i  den kinesiske filosofens hjemby i provinsen Shandong.
Tempelet er nordøst i gamlebyen i Beijing i Guozijiangaten i bydistriktet Dongcheng, nær den gamle byporten Andingmen og Lamatempelet. Anlegget har et areal på rundt 22 000 kvadratmeter. I tempelet oppbevares mange viktige steler med innskrifter.